## Odluka Ustavnog suda Republike Hrvatske broj U-II-283/1993. od 7. srpnja 1993.

### NN 70/1993 (20.7.1993.), Odluka Ustavnog suda Republike Hrvatske broj U-II-283/1993. od 7. srpnja 1993.

# USTAVNI SUD REPUBLIKE HRVATSKE

Ustavni sud Republike Hrvatske u postupku ocjene ustavnosti i zakonitosti
propisa, na sjednici 7. srpnja 1993. godine, donio je

## ODLUKU

1. Ukida se odredba članka 5. Uredbe o upravljanju nacionalnim parkovima
Vlade Republike Hrvatske ("Narodne novine", broj 71/92).

2. Odluka će se objaviti u "Narodnim novinama".

Obrazloženje

Rješenjem Suda broj U-II-283/1992 od 17. ožujka 1993., a na prijedlog
"Slanice" hotelskog, turističkog i trgovinskog poduzeća. s.p.o.
pokrenut je postupak za ocjenu ustavnosti i zakonitosti odredbe članka
5. Uredbe o upravljanju nacionalnim parkovima ("Narodne novine",
broj 71/92), kojom je propisano da nepokretna i pokretna imovina u društvenom
vlasništvu koja se nalazi unutar granica nacionalnog parka Kornati, osim
sredstava iz članka 10. ove Uredbe, postaje vlasništvo Republike Hrvatske.
Tom odredbom je naime i riblji restoran u društvenom vlasništvu na kojem
pravo korištenja ima spomenuto poduzeće prenesen u vlasništvo Republike
Hrvatske (bez naknade).

Sud je pokrenuo postupak iz razloga navedenih u tom rješenju ("Narodne
novine", broj 27/93).

U međuvremenu u Sudu je zaprimljen i prijedlog poduzeća "Lavčević",
d.d., Split, za ocjenu iste odredbe.

Vlada Republike Hrvatske nije se očitovala na dostavljeno joj rješenje.
U nastavljenom postupku Sud je utvrdio slijedeće. Prema Ustavnom zakonu
za provedbu Ustava Republike Hrvatske ("Narodne novine", broj
34/92 - pročišćeni tekst) i to odredbi članka 4. proizlazi da se zakoni,
drugi propisi i opći akti moraju uskladiti s Ustavom do 31. prosinca 1993.
godine. Dakle, do tada mogu egzistirati i društveno vlasništvo i društveno-pravni
subjekti utvrđeni i regulirani odredbama Zakona o poduzećima koji je preuzet
u pravni sustav Republike Hrvatske Zakonom o preuzimanju saveznih zakona
iz područja organizacije i poslovanja gospodarskih subjekata koji se u
Republici Hrvatskoj primjenjuju kao republički zakoni ("Narodne novine"
broj 53/91). I ta poduzeća su osnovana radi stjecanja dobiti (članak 1.
Zakona). Riječ je, dakle, o poduzetnicima bilo da posluju sredstvima u
društvenom, privatnom ili mješovitom vlasništvu (članak 2. Zakona).

Prema, pak, stavku 2. članka 49. Ustava Republike Hrvatske država je
dužna osigurati svim poduzetnicima jednak pravni položaj na tržištu. Ta
se ustavna odredba vrijeđa ako država jednim subjektima na tržištu oduzima
bez naknade sredstva ili dio sredstava bez obzira što su ta sredstva u
tzv. društvenom vlasništvu. Riječ je o subjektu na tržištu kojem se prema
stavku 1. iste ustavne odredbe osigurava poduzetnička i tržišna sloboda,
što su temelji gospodarskog ustroja države. Stoga, po ocjeni Suda, poduzetničku
i tržišnu slobodu uživaju jednako svi subjekti tržišta dok oni pravno postoje.

Pretvorba gospodarskih objekata (u nacionalnom parku) odnosno pretvorba
poduzeća s društvenim kapitalom (koje u svom sastavu ima i gospodarske
objekte smještene u području Nacionalnog parka) u poduzeće kojem je određen
vlasnik, provodi se prema onim principima prema kojima se i inače provodi
pretvorba (v. tako članak 1. stavak 1. i 2. Zakona o pretvorbi društvenih
poduzeća - "Narodne novine", broj 19/91, 83/92, 84/92 i 16/93).

Ukinutom odredbom doduše prestaje društveno vlasništvo nad svom pokretnom
i nepokretnom imovinom u nacionalnom parku i na toj se imovini uspostavlja
vlasničkopravni režim (u korist Republike Hrvatske) ali, kada su u pitanju
poduzetnici s društvenim (i) ili mješovitim kapitalom (kao npr. predlagatelji),
rečeno je već, tako koncipiranom odredbom vrijeđaju se ustavna prava utvrđena
u odredbi članka 49. stavak 2. i članka 50. stavak 2. Ustava Republike
Hrvatske.

Nacionalni parkovi, kao prirodne cjeline i dijelovi prirode, za koje
je zakonom određeno da su od interesa za Republiku, imaju doduše njenu
osobitu zaštitu. U skladu s navedenim, prema odredbi stavka 2. članka 52.
Ustava Republike Hrvatske, zakonom se određuje način na koji dobra od interesa
za Republiku mogu upotrebljavati i iskorištavati ovlaštenici prava na njima
i vlasnici kao i naknada za ograničenja kojima su podvrgnuti. Ali, prema
ocjeni Suda riblji restoran ili drugi gospodarski objekat koji se nalazi
na području što je proglašeno nacionalnim parkom ne spada u tu prirodnu
cjelinu ili dio prirode i nije dobro od interesa za Republiku, koje treba
prenositi u državno vlasništvo samo zato jer se nalazi na području nacionalnog
parka i jer je u tzv. društvenom vlasništvu.

Osporena odredba koja proglašava državnim vlasništvom sve nekretnine
i pokretnine na području nacionalnog parka što se nalaze u društvenom vlasništvu
otvara još jedno ustavnopravno pitanje. Naime, stvari u općoj upotrebi
(opća dobra, res communes omnium) redovito nisu u vlasničkom režimu, kao
što su npr. more, zrak, neke vode (jer se zbog njihovih prirodnih svojstava
na njima ne može uspostaviti vlasništvo ili neko drugo stvarno pravo),
pa tako ne mogu biti niti u vlasništvu Republike Hrvatske iako mogu biti
stvari od interesa za Republiku (članak 52. Ustava). Osporena odredba prenosi
u vlasništvo države sve pokretne i nepokretne stvari koje se još danas
nalaze u društvenom vlasništvu, dakle, i stvari na kojima se uopće ne može
uspostaviti vlasnički (stvarnopravni) režim, pa je stoga ta odredba nesuglasna
s ustavnom odredbom iz članka 3. (vladavina prava).

To su razlozi zbog kojih je odlučeno kao u izreci.

Odluka o objavljivanjiu zasnovana je na odredbi stavka 2. članka 20.
Ustavnog zakona o Ustavnom sudu Republike Hrvatske.

Broj: U-II-283/1992.

Zagreb, 7. srpnja 1993.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 70/1993-1452